  Виталий Пронин Удмуртиын 5 миллион кубометр нюлэс куасьмиз2010-тӥ арын, куазь пӧсь но кӧс улэмен, туж трос писпу куасьмиз. Выжыосыз музъеме мур пырымтэен, тужгес но трос быриз кыз.Куасьмиз 200 сюрс коркаЭкспертъёс нырысь 3 миллион кубометр куасьмем нюлэс сярысь ивортылӥзы, нош бӧрысьгес та лыдпус 5 миллион кубометрозь вуиз. Со туж трос: 450 сюрс КамАЗ машинае тэрымон яке 200 сюрс корка пуктымон.Таӵе шуге-леке сюронлы дась ӧй вал асьме республикаысь нюлэс хозяйство. Бӧрысьгес ни кутэмын вал куасьмись писпуосты коран сярысь постановление. Угось огез висись писпу висьытэ мукетъёссэ. Та уж кутскиз 2010-тӥ арын ик. Туэ но нюлэсчиос нюлэс кораны потӥзы ини. Нырысь-валысь погыръямын луозы гуртъёслы матысь куасьмем писпуос.Удмуртиын куасьмем писпуосты коран куинь арлы чакламын. Со понна трос коньдон кулэ. Правительстволэн Тӧроезлэн воштӥсезлэн Ильдар Бикбулатовлэн верамезъя, коран ужъёслы гинэ ӧжытсэ 350 миллион манет кулэ луоз, нош кулэ ай поттыны, сузяны, интыяз ик выль писпу мерттыны. Та ужъёслы федерал бюджетысь коньдон вуыны кулэ.Тужгес но трос лысо писпу ос куасьмемын Дэри, Алнаш, Вавож, Пичи Пурга ёросъёсын. Лымшор ёросъёс ваньмыз сямен ик ыштонъёсын пумиськизы.- Кӧс писпуосы каръясько кор сиись кибыос, - валэктэ нюлэс хозяйствоя министрлэн воштӥсез Сергей Журавлёв. - Соос писпуэз номырлы ярантэм каро, гур эстонлы гинэ мынэ на.Дунтэм эстӥськонМожга лесничествоысь инженер Марат Фаизов 10 ар нюлэс хозяйствоын тырше ни.- Писпуос азьло но куасьмылӥзы, но 2010-тӥ арын луэм кадь учырен пумиськылэме ӧй вал на, - вера Марат Маликович. - Туннэ писпу вож сылэ на кадь, нош толэзь ортчыса, гордэктэмын ни. Тужгес но вӧсь йӧтэ кызлы. Сое кибыос сиё. 85 сюрс гектар пӧлысь 10 гектар вылын писпуосты эмъяно. Валамон ни, собыдӟа ужез ас поннамы ум ворме. 2006-тӥ арын Россиысь Нюлэс кодексэ воштонъёс пыртэмен, лесничествоослэн но нюлэс хозяйствоослэн ужан амалъёссы воштӥськизы. Нырысьёсыз нюлэс сётъянэн-висьянэн, тэлез утёнэн выро, кыкетӥосыз коран ужъёс нуо, бервылзэс утялто. Кулэстэмын нюлэсчиослэн лыдзы. Али милям нюлэс висъянэн 15 адями выре. Котькуд 3 гуртлы одӥг нюлэсчи. Куасьмем писпуос кибыосын басьтэмын бере, ӟечлыксы урод. Сыӵе тэлез ужбергатӥсьёс мылкыдтэк басьто яке чылкак пумит карисько. Соин ик та уж секытэн мынэ. Секыт югдур луэ на, нюлэс висъясь специалистъёс тырмымтэен.Сентябрь толэзе Удмуртиысь нюлэсъёсын кышкытлыклэсь утиськонъя югдур ялэм бере калык нюлэскы ӧз ветлы ни, лушкаськисьёс ӧжытгес луизы. Собере ӝогак басьтӥськоно вал нюлэсэз сузян борды. Лэземын вал бырись писпуэз дунтэк сётыны. Трос калык дорамы вуиз, уноез умой пуэз но дун тырытэк басьтыны луэ кожам. Со пумысен тэргаськонъёс но потазы. Трос валэктоно луиз. Но уж азьланьтӥське. Тани 2011-тӥ арын ми 85 сюрс кубометр лябӟем писпуосты корамы, кылем арын - 2 поллы тросгес. Корам интыез сузям-утялтӥм, 120 гектаре писпу мерттӥм. Оскисько, быгатом утьыны тэльмес.Кылем арын умой ужаз «Якшур-Бодьялес» огазеяськон. 113 гектар тэль, пыр потыса, корамын, 51 гектарез шератэмын, одӥг интыысь 13 гектар куасьмем нюлэс корамын, 582 гектарез - интыен-интыен бырйыса. Сузян ужъёс быдэстэмын 314 гектарын.- Лымы усемлэсь азьло ми быдэстӥм сӥзьыллы чаклам писпу мерттон планмес. 40 гектар дасям на туэлы мерттӥськыны, - вера предприятилэн кивалтӥсез Максим Артемьев. - Октябре-ноябре егит писпуосты чакламы, кибыослэсь утиськон вылысь нимаз сылӥсь куасьмыны кутскем кызъёсты корамы. Арлы быдэ турттӥськом тылпу кысон техникаез выльдыны. Берло аръёсы басьтэмын тылпу кысӥсь ГАЗ-66 автомобиль, ву нуллонэн ТЛП-трактор, герыос, тракторлы трал. Туэ басьтыны чакласьком пу ворттыны автомобиль-гидроманипулятор. Угось предприятилэн валтӥсь ужез азьвыл сямен ик кылиз - нюлэс дасян но лэсьтӥськон материал поттон. Тросаз гуртъёсы газ кыскемын ке но, калык но предприятиос трос пу дасяло. Котьма ке но туннэ нуналлы со тужгес дунтэмез эстӥськон луэ.Куасьмем нюлэсэз коран огкадь уг мыны. Кылсярысь, Сарапул ёросын сое 1,5 сюрс гектарысьтыз утялтыны кулэ. Со понна 600-лэсь ятыр договоръёс гожтэмын ни. Сюлэсь ятыр мурт дунтэк кораны мылкыдзэ вераз. Но кытын сое дасямзы луоз, али ке но тодмо ӧвӧл. Озьы ик Сарапулысь лесхоз но городысь администрация огкыл уг шедьто одӥг участокез сузянъя. Со городлы матын, соин тылпу потон ласянь кышкытлык кылдытэ. Но со интыетӥ ортче куасэн бызьылонъя югдытэм трасса. Бызьылӥсьёс пумит луо выль интые выжыны. Тулысозь трос дыр кылемын ӧвӧл ни, улон интыос дорысь куасьмем нюлэсэз отчыозь ваньзэ кораны кулэ.Удмуртиын азьвыл аръёсы но писпу куасьмылӥз. Кылсярысь, 2005-тӥ арын корано луиз 1400 гектар кызэн-ньылпуэн суро нюлэсэз. Нимысьтыз коньдон висъяськиз сое утёнлы 2007-тӥ арын. Али кылдэм югдурысь но потыны луоз. Котькудӥз нюлэс хозяйство но предприятие со азе пуктэм ужез чырмыт быдэсъяз ке.Иван Аркашев Туспуктӥз Владимир Беломорских  